Document ID: 32002R1165

Ir-Regolament tal-Kummissjoni (KE) Nru 1165/2002
tat-28 ta’ Ġunju 2002
li jemenda r-Regolament (KE) Nru 2535/2001 li jistabbilixxi regoli dettaljati biex jiġi applikat ir-Regolament tal-Kunsill (KE) Nru 1255/1999 rigward l-arranġamenti għall-importazzjoni tal-ħalib u tal-prodotti tal-ħalib u l-ftuħ ta’ kwoti tat-tariffi
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1255/1999 tas-17 ta’ Mejju 1999 dwar l-organizzazzjoni komuni tas-suq tal-ħalib u tal-prodotti tal-ħalib [1], kif emendat l-aħħar bir-Regolament tal-Kunsill (KE) Nru 509/2002 [2], u b’mod partikolari l-Artikolu 29(1) tiegħu,
Billi:
(1) L-Artikolu 4(2) tar-Regolament tal-Kummissjoni (KE) Nru 2535/2001 [3], kif emendat l-aħħar bir-Regolament tal-Kunsill (KE) Nru 886/2002 [4], jippreskrivi li xi kodiċijiet NM għandhom japplikaw biss għal prodotti importati li joriġinaw u li jkunu ġejjin mill-Isvizzera. Il-klassifikazzjoni fil-kodiċijiet NM 04069002 sa 04069006 tirrikjedi konformità ma’ valur minimu liberu fil-fruntiera jekk l-oġġetti importati fil-Komunità għandhom jikkwalifikaw għal rata ta’ dazju preferenzjali. Billi mill-1 ta’ Ġunju 2002, id-data tad-dħul fis-seħħ tal-ftehim bilaterali bejn il-Komunità Ewropea u il-Konfederazzjoni Svizzera li għandu x’jaqsam mal-kummerċ fi prodotti tal-biedja, iffirmat fil-Lussemburgu fil-21 ta’ Ġunju 1999 u approvat bid-Deċiżjoni Nru 2002/309/KE, Euratom tal-Kunsill u tal-Kummissjoni [5], l-eliġibbilità għar-rata preferenzjali tad-dazju m’għadhiex soġġetta għal konformità mal-valur minimu liberu fuq il-fruntiera, u billi l-ġobnijiet li jaqgħu taħt dawk il-kodiċijiet huma issa importati taħt il-kodiċijiet NM 04069013 sa 04069017, kif elenkati fl-Anness II(D) mar-Regolament (KE) Nru 2535/2001, il-kodiċijiet NM 04069002 sa 04069006 ma għadx hemm bżonnhom. Biex jiġi evitat li l-importaturi u l-awtoritajiet tad-dwana jiġu mfixkla, u sakemm isir it-tħassir ta’ dawk il-kodiċijiet min-Nomenklatura Magħquda, l-Artikolu msemmi għandu jiġi aġġustat u għandhom jiġu adottati regoli transitorji għall-liċenzji maħruġa qabel id-data tad-dħul fis-seħħ tal-ftehim ma’ l-Isvizzera.
(2) L-Artikolu 12 tar-Regolament (KE) Nru 2535/2001 jippreskrivi li l-importaturi jistgħu jagħmlu applikazzjoni waħda biss kull wieħed għall-liċenza għall-istess kwota fit-tariffa integrata tal-Komunitajiet Ewropej (TARIC). In-numri tal-kwota elenkati fl-Annessi I(B)(2) u I(B)(3) ma’ dak ir-Regolament għall-prodotti li joriġinaw fir-Repubblika Ċeka u l-Islovakkja huma identiċi, billi dawk iż-żewġ pajjiżi kienu qabel pajjiż wieħed. Għalhekk għandu jiġi speċifikat li l-kwoti kkonċernati jridu jiġu kkunsidrati bħala kwoti separati
(3) Ir-Regolament (KE) Nru 2535/2001 għandu għalhekk jiġi emendat.
(4) Il-miżuri previsti f’dan ir-Regolament huma bi qbil ma’ l-opinjoni tal-Kumitat ta’ Ġestjoni għall-Ħalib u Prodotti tal-Ħalib,
ADOTTAT DAN IR-REGOLAMENT:
L-Artikolu 1
Ir-Regolament (KE) Nru 2535/2001 huwa emendat kif ġej:
1. L-Artikolu 4(2) huwa mibdul b’dan li ġej:
"2. Il-kodiċijiet NM 04062010 u 04069019 għandhom japplikaw biss għal prodotti importati li joriġinaw fi jew li ġejjin mill-Isvizzera skond l-Artikolu 20."
2. Il-paragrafu li ġej jiżdied ma’ l-Artikolu 4:
"3. Il-kodiċijiet NM 04069002 sa 04069006 ma għandhomx japplikaw taħt dan ir-Regolament. Dwar importazzjonijiet li saru wara l-1 ta’ Ġunju 2002 b’liċenzi maħruġa qabel dik id-data, prodotti li jaqgħu taħt dawk il-kodiċijiet għandhom jiġu klassifikati taħt il-kodiċijiet NM 04069013 sa 04069017 u r-rati stabbiliti fl-Anness II(D) għandhom japplikaw."
3. Is-sentenza li ġejja tiżdied ma’ l-ewwel subparagrafu ta’ l-Artikolu 12:
"Madankollu, il-kwoti fl-Annessi I(B)(2) u I(B)(3) li għandhom l-istess numru ta’ kwota għandhom jiġu kkunsidrati bħala kwoti separati."
L-Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jibda japplika mill-1 ta’ Lulju 2002.
Madankollu, il-punt 2 ta’ l-Artikolu 1 għandu jibda japplika mill-1 ta’ Ġunju 2002.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-28 ta’ Ġunju 2002.

Labels: 3
17
18